นายกรัฐมนตรี ลงนามในสมุดแสดงความเสียใจต่อการถึงแก่อสัญกรรมของนายชินโซ อาเบะ อดีตนายกรัฐมนตรีญี่ปุ่น
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางไปยังสถานเอกอัครราชทูตญี่ปุ่นประจำประเทศไทย ถนนวิทยุ เขตปทุมวัน กรุงเทพฯ เพื่อลงนามในสมุดแสดงความเสียใจต่อการถึงแก่อสัญกรรมของนายชินโซ อาเบะ (H.E. Mr. Shinzo Abe) อดีตนายกรัฐมนตรีญี่ปุ่น ซึ่งถึงแก่อสัญกรรมเมื่อวันศุกร์ที่ 8 กรกฎาคม 2565 โอกาสนี้ นายกรัฐมนตรี ได้ทักทายพูดคุยหารือกับนายนะชิดะ คะสุยะ (H.E. Mr. Nashida Kazuya) เอกอัครราชทูตวิสามัญผู้มีอำนาจเต็มแห่งญี่ปุ่น ประจำราชอาณาจักรไทย แสดงความเสียใจในนามประเทศและประชาชนไทยต่อการจากไปของอดีตนายกรัฐมนตรีญี่ปุ่น นายชินโซ อาเบะ และได้มอบแจกันดอกไม้แสดงความเสียใจในโอกาสนี้ด้วย